Birgitte Josefsen (V), 2010-05-04:
I flere lande har man erkendt, at der i sundhedssektoren kan høstes store gevinster og mange gevinster ved bl.a. at videreuddanne sygeplejersker til eksempelvis kliniske ekspertsygeplejersker.
Også i Danmark står vi over for store udfordringer for bedre at kunne udnytte kompetencer i erhvervet.
Tildeling af nye kompetencer vil være helt afgørende for, at vi kan nå målet: Verdens bedste sundhedssektor.
Derfor har jeg og bl.a. Venstre igennem længere tid talt for, at der bør igangsættes et uddannelsesforløb med uddannelse af kliniske ekspertsygeplejersker, som ikke mindst vil kunne være med til at løse en række opgaver i forhold til den stigende gruppe af patienter med kroniske sygdomme, eksempelvis KOL og diabetes.
Det er en vurdering, at denne gruppe af patienter desværre også vil vokse i årene fremover, og derfor har vi brug for bl.a. sygeplejersker, der i fremtiden kan varetage opgaven i forhold til disse grupper, ligesom det vil være relevant at se på, om andre faggrupper med sundhedsfaglig baggrund kan være med til at løse en række nye opgaver på området.
I det hele taget er der behov for at få sat gang i opgaveflytningen og kompetenceudviklingen i sundhedssektoren, både i den primære og den sekundære sundhedssektor.
I bl.a. Holland har det faktisk vist sig, at der er opnået meget, meget gode og fantastiske resultater ved at lade sygeplejersker med en 1-årig deltidsspecialuddannelse behandle og kontrollere kroniske syge.
Patienttilfredsheden har været helt i top, og på den økonomiske bundlinje kan man se i Holland, at der er hentet store summer ved at lave den her opgaveflytning
Så jeg vil spørge: Hvad venter vi på?
Ja, vi venter på, at der nu sættes fokus på området, og at der fra ministerens side tages action.
Derfor er jeg faktisk glad for, at sundhedsministeren tager sagen alvorligt og tager fat i opgaven og fra talerstolen klart og tydeligt har udtalt, at der nu sættes fokus på at få beskrevet et uddannelsesforløb med sigte på at etablere en uddannelse til kliniske ekspertsygeplejersker med særlig fokus på kronikerområdet.
Jeg ser også frem til, at der i den proces sker en dybdegående belysning af, om der skal ske en ændring af autorisationsloven.
Men det første skridt må være at få beskrevet indholdet i en uddannelse og også få kigget på de økonomiske implikationer ved etablering af en uddannelse.
Jeg håber derfor, at ministeren vil tænke både Lægeforeningen og Dansk Sygeplejeråd eksempelvis ind i en arbejdsgruppe, som jeg kan forstå at ministeren vil nedsætte.
Det er vigtigt for os i Venstre, at der nu rykkes på området.
Vi får i hvert fald brug for at kigge på, at man får sat kliniske ekspertsygeplejersker ind i forbindelse med det videre arbejde i sundhedssektoren.
Så med det tilsagn, der er leveret fra ministerens side, ser vi fortrøstningsfuldt frem til, at der nu for første gang virkelig bliver sat fokus på området, og at vi meget snart kan se sygeplejersker gå i gang med et uddannelsesforløb.
Den proces vil vi meget gerne give arbejdsro til, men vi vil holde meget øje med, at der nu bliver sat gang i processen, så det ikke bliver en syltekrukke.
Med det tilsagn, der er givet, vil vi sige, at vi ikke kan støtte op om beslutningsforslaget, fordi vi synes, at processen skal starte det rigtige sted, nemlig med at få sat fokus på hele uddannelsesforløbet.
Vi er sådan set også meget glade for, at ministeren fra talerstolen siger, at han vil være med til at udvikle et kompetencekort, fordi et kompetencekort jo ikke alene skal sætte fokus på sygeplejerskegruppen, men på alle de sundhedsfaglige grupper, som vi har brug for i sundhedssektoren til at løse opgaverne.
For det er jo fuldstændig tåbeligt, at man på en sygehusafdeling har erhvervede kompetencer, som så bliver lagt til side, fordi der skiftes læge i en afdeling.
Jeg vil gerne sige tak til Socialdemokratiet, fordi de har fremsat beslutningsforslaget her i dag.
Vi er jo overhovedet ikke uenige i, hvilken vej vi skal gå.
Vi håber, at man nu får gang i processen.